S FÜGGELÉK  
STANDARD VERSENYUTASÍTÁS

*Ez a függelék csak akkor alkalmazható, ha a versenykiírás ezt előírja.*

*A Standard versenyutasítást egy minden hajó számára elérhetővé tett nyomtatott versenyutasítás helyett használhatják egy eseményen. A használatához írd bele a versenykiírásba, hogy „A versenyutasítás az RRS S függelékének Standard versenyutasításából és azokból a kiegészítő utasításokból fog állni, amelyek a \_\_\_\_\_ lévő hivatalos hirdetőtáblán lesznek.”*

*A kiegészítő utasítások az alábbiakat fogják tartalmazni:*

*1 Egy, a futamok időbeosztását mutató táblázatot, amely tartalmazni fogja minden ütemezett versenynap dátumát és napját, a napi tervezett futamszámot, a napi első figyelmeztető jelzés tervezett időpontját és az utolsó ütemezett versenynapon a legkésőbbi figyelmeztető jelzés időpontját (lásd alább az SI 5. utasítást).*

*2 A versenyiroda és a parti jelzések kitűzésére szolgáló zászlórúd helyét (SI 4.1 utasítás).*

*3 A használt jelek listáját és leírását (SI 8. utasítás). Azt, hogy az új jelek miként fognak különbözni az eredetiektől (SI 10. utasítás).*

*4 Az SI 12. utasításban felsorolt időkorlátozásokat, ha vannak.*

*5 Az ebben a függelékben található utasításokhoz tartozó módosításokat vagy kiegészítéseket.*

*A kiegészítő utasítások nyomtatott példányai kérésre elérhetők lesznek a versenyzők számára.*

# VERSENYUTASÍTÁS

# 1 SZABÁLYOK

1.1 A versenyt *A vitorlázás versenyszabályaiban* meghatározott szabályok szerint rendezik.

# 2 VERSENYZŐKNEK SZÓLÓ KÖZLEMÉNYEK

2.1 A versenyzőknek szóló közleményeket a hivatalos hirdetőtáblán függesztik ki.

2.2 A kiegészítő utasításokat (a továbbiakban: kiegészítés) a hivatalos hirdetőtáblán függesztik ki.

# 3 A VERSENYUTASÍTÁS MÓDOSÍTÁSAI

3.1 A versenyutasítás módosításait a hatályba lépés napján 8:00 óra előtt függesztik ki, kivéve ha a futamok időbeosztását módosítják, mert ezeket a hatályba lépést megelőző napon 20:00 óráig függesztik ki.

# 4 PARTI JELZÉSEK

4.1 A parti jelzéseket a zászlórúdon tűzik ki. A helyét a kiegészítés fogja tartalmazni.

4.2 Amikor az AP lobogót a parton tűzik ki, a Versenyjelzések AP pontjában az „1 perc” „nem kevesebb, mint 60 percre” módosul.

# 5 A FUTAMOK IDŐBEOSZTÁSA

5.1 A kiegészítés tartalmazni fog egy táblázatot, ami bemutatja a napokat, dátumokat, a tervezett futamszámot, a napi első figyelmeztető jelzés tervezett időpontját és az utolsó ütemezett versenynapon a legkésőbbi figyelmeztető jelzés időpontját.

# 6 OSZTÁLYLOBOGÓK

6.1 Minden osztálylobogó fehér alapon az osztályjelzés vagy a kiegészítés szerinti lobogó lesz.

# 7 A PÁLYÁK

7.1 A figyelmeztető jelzésnél nem később, a versenyrendezőségi jelzőhajó egy vagy két betű, majd egy szám kitűzésével kijelöli a pályát, és kitűzheti az első szakasz hozzávetőleges irányszögét is.

7.2 A pályarajzok az SI 13. utasítást követő oldalon találhatók. Ezek bemutatják a pályákat, beleértve a jelek elhagyásának sorrendjét és oldalát. A kiegészítés további pályákat tartalmazhat.

# 8 JELEK

8.1 A használt jelek listáját és leírását a kiegészítés fogja tartalmazni.

# 9 A RAJT

9.1 A futamokat az RRS 26. szabály szerint rajtoltatják.

9.2 A rajtvonal a versenyrendezőségi hajón lévő narancsszínű lobogót viselő árboca és a rajtjel pálya felőli oldala között lesz.

# 10 A KÖVETKEZŐ SZAKASZ MÓDOSÍTÁSA

10.1 A következő szakasz módosításakor a versenyrendezőség egy új jelet helyez ki (vagy áthelyezi a célvonalat), és az eredeti jelet olyan hamar, ahogy az kivitelezhető, eltávolítja. Egy újabb módosítás esetén egy új jelet egy eredeti jellel cserélnek.

# 11 A CÉL

11.1 A célvonal a versenyrendezőségi hajón lévő narancsszínű lobogót viselő árboca és a céljel pálya felőli oldala között lesz.

# 12 IDŐKORLÁTOZÁSOK

12.1 A kiegészítés fogja tartalmazni, hogy az alábbiak közül melyik időkorlátozás, ha bármelyik is, alkalmazandó, és minden egyes esetben megadja az időkorlátozást.

* Időkorlátozás az első jelnél Időkorlátozás az első hajó számára az első jel elhagyásához
* A futam időkorlátozása Időkorlátozás az elsőnek a pályát végigvitorlázó és célba érő hajó számára
* Célba érési időablak Időkorlátozás a hajók számára, hogy célba érjenek, miután az első hajó végigvitorlázta a pályát és célba ért

12.2 Ha egy hajó sem hagyta el az első jelet az első jelnél érvényes időkorlátozáson belül, a futamot érvényteleníteni kell.

12.3 Azokat a hajók, amelyek a célba érési időablakon belül nem érnek célba, tárgyalás nélkül DNF-ként kell értékelni. Ez módosítja az RRS 35., A4 és A5 szabályokat.

# 13 ÓVÁSOK ÉS ORVOSLATI KÉRELMEK

13.1 Óvási űrlapok a versenyirodán kaphatók. Az óvásokat és az orvoslati vagy az ismételt megnyitásra vonatkozó kérelmeket oda kell benyújtani a megfelelő határidőn belül.

13.2 Minden egyes osztály részére, az óvási határidő a napi utolsó futam utolsó hajójának célba érési időpontját vagy a napi versenyzés végét jelentő jelzés versenyrendezőség általi kitűzését követő 60 perc közül a későbbi.

13.3 Az óvási határidőt követő 30 percnél nem később kifüggesztik a közleményeket, hogy tájékoztassák a versenyzőket azokról a tárgyalásokról, amelyeken felek, vagy amelyeken tanúként nevezeték meg őket, valamint a tárgyalások helyéről.

13.4 A versenyrendezőség, a technikai bizottság vagy az óvási bizottság általi óvásokról szóló közleményeket a hajók RRS 61.1(b) szabály szerinti értesítése céljából kifüggesztik.

13.5 Az utolsó ütemezett versenynapon egy, az óvási bizottság egy döntésére alapozott orvoslati kérelmet nem később, mint 30 perccel a döntés kifüggesztését követően kell benyújtani. Ez módosítja az RRS 62.2 szabályt.